**Valsts un pašvaldības vienotais klientu apkalpošanas centrs Tukumā**

2015.gadā Tukuma novada Domes ēkā, Talsu ielā 4, Tukumā, uz Domes Apmeklētāju pieņemšanas un informācijas centra bāzes tika uzsākta **Valsts un pašvaldības vienotā klientu apkalpošanas centra** (turpmāk - Centrs) izveide. Centra izveidei Tukuma pašvaldībai tika piešķirta valsts dotācija 42650,00 EUR (četrdesmit divi tūkstoši seši simti piecdesmit eiro 00 centi), kas ir 70% no projekta kopsummas.

Centrs tika izveidots ar mērķi „zem viena jumta” sniegt iedzīvotājiem valsts un pašvaldību publiskos pakalpojumus un izveidot uz klientu orientētu vienotu pakalpojumu un informatīvo vidi.

**Centrs savus pakalpojumus Talsu ielā 4, Tukumā, sniedz no 2016. gada 1. aprīļa, kur vienuviet ir pieejami** Tukuma novada pašvaldības, Valsts ieņēmuma dienesta, Valsts zemes dienesta un Valsts Veselības inspekcijas sniegtie pakalpojumi. Pašvaldība ir noslēgusi sadarbības līgumus ar Uzņēmumu reģistru, Valsts sociālās apdrošināšanas aģentūru, Lauksaimniecības atbalsta dienestu, Valsts darba inspekciju Iekšlietu ministrijas Pilsonības un migrācijas lietu pārvaldi un Nodarbinātības valsts aģentūru par pakalpojuma nodrošināšanu Centrā. Pašvaldības darbinieki nodrošina šo iestāžu pakalpojuma pieprasīšanas iesnieguma pieņemšanu un rezultāta izsniegšanu, kā arī informē klientus par iestāžu e-pakalpojumiem, lai veicinātu aktīvāku e-pakalpojumu izmantošanu Vienotajā valsts un pašvaldību pakalpojumu portālā www.latvija.lv

2016.gada 19.maijā Valsts un pašvaldību vienotais klientu apkalpošanas centrs tika svinīgi atklāts. Centra atklāšanā  piedalījās Vides aizsardzības un reģionālās attīstības ministrijas parlamentārais sekretārs Jānis Eglīts, Tukuma novada Domes vadība un citu iestāžu pārstāvji.

Tukuma novada pašvaldība v**alsts un pašvaldības vienotā klientu apkalpošanas centra uzturēšanai** katru gadu **saņem valsts budžeta dotācijas: 2016.gadā - 7800,00 EUR (septiņi tūkstoši astoņi simti eiro 00 centi); 2017.gadā – 13800,00 EUR (trīspadsmit tūkstoši astoņi simti eiro 00 centi).**

**Sagatavoja:**

**Tukuma novada Domes**

**Attīstības nodaļas projektu vadītāja**

**Aiga Priede  
07.03.2017.**